કયો એવો લોકલાડીલો ભગવાન ક્રિકેટર છે કે જે દેશવાસીઓના સપના ચિક્કાર સંપત્તિ પછી હારીને કે નબળું રમીને પુરા ના કરી શકે કે તરત જ દેશની સામે આવીને કહે છે, આઈ એમ સોરી? (ખાસ નોંધજો, મેરી હારી નથી, બ્રોન્ઝ જીતી છે – જે પણ દુર્લભ સિદ્ધિ છે). માય હાર્ટ ગોઝ આઉટ ફોર મેરી કોમ. એ બાપડીને ખબર નથી કે આ આઝાદ દેશને સાડા છ દાયકાથી ઠોલી ખાનારા તમામ લુચ્ચાલબાડ રાજકારણીઓ કદી આવું કહેતા નથી! કયો કરોડોની કટકી કરીને સાહેબગીરીની સલામ ઝીલતો આઈ.એ.એસ. કે આઈ.પી.એસ. અફસર છે કે જે પોતાના વિભાગમાં કામ ના થાય તો કમસે કમ જૂતાં ઘસીને ઠેબાં ખાતા અરજદારને એટલું કહે છે કે સોરી, તમને ધક્કો થયો, મારાથી કામ ના થયું. સફેદ કપડાં ઠઠાડી મંચ પર બેસતો કયો ઉદ્યોગપતિ કે સામાજિક અગ્રણી કે ધર્મગુરુ એટલું કહે છે કે અમે તો તરી ગયા પણ અમે સાચું ને સારું કામ ના કર્યું એટલે દેશ ડૂબી ગયો. હવે બીજું તો કશું નહિ થાય પણ એટલીસ્ટ આઈ એમ સોરી, મેં મારું કામ બરાબર કર્યું નહિ. કયો એવો લક્ઝરી બાદશાહીમાં જીવતો જજ કે વકીલ છે , જે વર્ષો સુધી ન્યાયની પ્રતીક્ષામાં ટળવળતા ભારતીયોને કમ સે કમ એટલું તો કહે કે આઈ એમ સોરી, આ સીસ્ટમને હું ઠીક ના કરી શક્યો. ખોટી સારવાર કરનાર ડોક્ટરથી ખોટા સમાચાર ધાબડી દેનાર પત્રકાર તો શું, પોતાની દેખીતી ભૂલ હોય એ વાતચીતમાં ય કોઈ કબૂલ કરી કહેતું નથી કે સોરી.